Ανακοίνωση σύμφωνα με το άρθρο 12 παράγραφος 2 του νόμου περί τηλεπικοινωνιών του 1984

Πρόταση τροποποίησης των αδειών όλων των φορέων εκμετάλλευσης δημοσίων τηλεπικοινωνιών (PTO)

(2001/C 279/02)

1. Ο Γενικός Διευθυντής Τηλεπικοινωνιών (ο "Διευθυντής") ανακοινώνει με την παρούσα, σύμφωνα με το άρθρο 12 παράγραφος 2 του νόμου περί τηλεπικοινωνιών του 1984, ο οποίος τροποποιήθηκε από τον νόμο περί ηλεκτρονικών επικοινωνιών του 2000 (ο "νόμος"), την πρότασή του για τροποποιήσεις όλων των αδειών που χορηγήθηκαν σε συγκεκριμένους ιδιώτες από τον υπουργό Εμπορίου και Βιομηχανίας (ο "υπουργός") δυνάμει του άρθρου 7 του νόμου κατά την περίοδο που αρχίζει από τις 22 Ιουνίου 1984 και λήγει στις 29 Αυγούστου 2001 για τη λειτουργία συστημάτων τηλεπικοινωνιών, τα οποία ο υπουργός χαρακτήρισε με διάταγμα, σύμφωνα με το άρθρο 9 του νόμου, ως δημόσια συστήματα τηλεπικοινωνιών. Οι εν λόγω άδειες εκμετάλλευσης θα αναφέρονται εφεξής περιληπτικά ως "άδειες PTO" (Public Telecommunications Operators).

2. Αποτέλεσμα των προτεινόμενων τροποποιήσεων των αδειών PTO θα είναι η διεύρυνση του ορισμού του είδους των υπηρεσιών πρόσθετου τέλους (premium rate services-"PRS") που καλύπτονται από τις άδειες PTO, αντικαθιστώντας τον παρόντα ορισμό των "ελεγχόμενων υπηρεσιών" (controlled services) με τον ορισμό των "ελεγχόμενων υπηρεσιών πρόσθετου τέλους" (controlled premium rate services). Ουσιαστικά μόνο οι υπηρεσίες πρόσθετου τέλους που παρέχονται απευθείας καλύπτονται επί του παρόντος από τον προηγούμενο ορισμό. Αποτέλεσμα είναι να μην υπάρχει κάποιος κώδικας ορθής πρακτικής που να διέπει την παροχή PRS εκτός των υπηρεσιών πρόσθετου τέλους που παρέχονται απευθείας (όπως οι ηχογραφημένες PRS) τον οποίο μπορεί να αποδεχθεί ο Διευθυντής στο πλαίσιο των αδειών PTO. Οι προτεινόμενες τροποποιήσεις συνίστανται στην αντικατάσταση της σημερινής προϋπόθεσης 22 (ελεγχόμενες υπηρεσίες) των αδειών PTO με τη νέα προϋπόθεση 22 (ελεγχόμενες υπηρεσίες πρόσθετου τέλους).

3. Ο λόγος για τον οποίο ο Διευθυντής υποβάλλει την προαναφερθείσα πρόταση είναι η ενίσχυση του κανονιστικού καθεστώτος στον τομέα των PRS, ούτως ώστε η παροχή μιας ενδεχομένως ευρύτερης κατηγορίας PRS (άλλων υπηρεσιών εκτός των PRS που παρέχονται ζωντανά) να μπορεί να διέπεται από έναν κώδικα ορθής πρακτικής τον οποίο θα αποδέχεται ο Διευθυντής. Με τον τρόπο αυτόν, ο Διευθυντής θα διαθέτει περισσότερες εξουσίες παρέμβασης προκειμένου να απαιτήσει από τους φορείς εκμετάλλευσης δικτύου να διακόψουν τέτοιου είδους υπηρεσίες που δεν συμμορφούνται με τον κώδικα ορθής πρακτικής της Ανεξάρτητης Επιτροπής Εποπτείας των Προτύπων των Τηλεφωνικών Υπηρεσιών Πληροφόρησης (Independent Committee for the Supervision of Standard of Telephone Information Services - "ICSTIS"), εφόσον η εν λόγω επιτροπή υποβάλλει ανάλογο αίτημα στο Διευθυντή και ο τελευταίος κρίνει ότι αρμόζει να προβεί στη λήψη ενός τέτοιου μέτρου.

4. Ο Διευθυντής προτείνει επίσης να γίνουν ελάσσονος σημασίας συντακτικές τροποποιήσεις όσον αφορά τη σημερινή προϋπόθεση 23 [παροχή ειδικών υπηρεσιών σχετικά με τις τηλεφωνικές γραμμές συνδιαλέξεων με πολλά ταυτοχρόνως άτομα (Chatline) και υπηρεσίες διαβίβασης μηνυμάτων] αντικαθιστώντας την με τη νέα προϋπόθεση 23. Ο Διευθυντής υποβάλλει την εν λόγω πρόταση διότι είναι απαραίτητο να γίνεται αναφορά σε ορισμένους ορισμούς που τώρα περιλαμβάνονται στην προτεινόμενη νέα προϋπόθεση 22 και διότι ο Διευθυντής θεωρεί ότι η προϋπόθεση 23 μπορεί να γίνει σαφέστερη σε ορισμένα άλλα μέρη.

5. Το κείμενο των προτεινόμενων τροποποιήσεων και των επιπτώσεών τους παρατίθενται στο σύνολό τους στη δήλωση του Oftel (Office of Telecommunications - Γραφείο Τηλεπικοινωνιών) με τίτλο "Ρύθμιση των υπηρεσιών πρόσθετου τέλους: τροποποίηση αδειών" (Regulation of Premium Rate Services: Licence Modification), το οποίο δημοσιεύτηκε στις 24 Ιουλίου 2001. Το έγγραφο διατίθεται στην ιστοθέση του Oftel στη διεύθυνση (www.oftel.gov.uk). Ο Διευθυντής κάνει δεκτές παρατηρήσεις επί των προτεινόμενων τροποποιήσεων των αδειών PTO. Τα ενδιαφερόμενα μέρη διαθέτουν 28 ημέρες από την ημερομηνία δημοσίευσης της παρούσας ανακοίνωσης προκειμένου να κάνουν παραστάσεις επί των προτεινόμενων τροποποιήσεων. Δεν θα διατεθεί περαιτέρω χρονικό διάστημα στα ενδιαφερόμενα μέρη να υποβάλουν οιεσδήποτε παρατηρήσεις επί των παρατηρήσεων που υποβλήθηκαν κατά τη διάρκεια της προαναφερθείσας χρονικής περιόδου. Σύμφωνα με το άρθρο 12 παράγραφος 6D του νόμου, οι παραστάσεις που έγιναν κατά των προτεινόμενων τροποποιήσεων θα θεωρηθεί ότι συνιστούν ένσταση μόνον εφόσον συνοδεύονται από γραπτή δήλωση ότι πρέπει να εκληφθούν ως τέτοιες.

6. Αντίγραφα του πλήρους κειμένου των προτεινόμενων τροποποιήσεων (καθώς και πλήρης κατάλογος των σχετικών αδειών) διατίθενται επίσης από την Gabrielle Dakhama στην κάτωθι διεύθυνση [τηλέφωνο: (44-207) 634 87 35· ηλεκτρονικό τοχυδρομείο: gabrielle.dakhama@oftel.gov.uk].

7. Οι παραστάσεις επί των προτεινόμενων τροποποιήσεων μπορούν να γίνουν στον Gavin Daykin, Regulation of PRS Consultation, Numbering Unit Oftel, 50 Ludgate Hill, London, EC4M 7JJ United Kingdom [τηλέφωνο: (44-207) 6 34 53 38; ηλεκτρονικό ταχυδρομείο: gavin.daykin@oftel.gov.uk), το αργότερο έως τις 12 Οκτωβρίου 2001.

8. Δυνάμει του άρθρου 12 παράγραφος 2, ο Διευθυντής οφείλει να λάβει υπόψη οιεσδήποτε παραστάσεις ή ενστάσεις επί των προτεινόμενων τροποποιήσεων οι οποίες έχουν υποβληθεί δεόντως και δεν έχουν αποσυρθεί. Υπό την επιφύλαξη της εν λόγω προεργασίας και της παραλαβής οιασδήποτε ένστασης επί των σχετικών τροποποιήσεων εκ μέρους των κατόχων αδειών PTO, ο Διευθυντής προτείνει οι τροποποιήσεις να γίνουν μόλις αυτό καταστεί εφικτό, εφόσον έχουν ολοκληρωθεί οι καταστατικές διαβουλεύσεις.

9. Οιεσδήποτε εμπιστευτικές πληροφορίες πρέπει να χαρακτηρίζονται ως τέτοιες και να παρουσιάζονται χωριστά σε απόρρητο παράρτημα. Όλες οι παραστάσεις και οι ενστάσεις που παραλαμβάνει το Oftel, εκτός των εγγράφων που χαρακτηρίζονται εμπιστευτικά, διατίθενται για επιθεώρηση από τη Μονάδα Έρευνας και Πληροφοριών του Oftel.